Skotland klop die WallabiesSkotland tydens ‘n oorwinning in Februarie vanjaar. (Foto: Scottish Rugby) Die Skotse span gaan stert in die lug wees wanneer hulle volgende Saterdag teen die Springbokke uitdraf. Hulle het die Australiërs gister op Murrayfield met 15-13 geklop. Dit het ook die Wallabies se vyf agtereenvolgende oorwinnings tot ŉ einde gebring. Die Skotte het nie ŉ tree teruggestaan vir die besoekers nie en dit was ŉ fel stryd voorlangs. Die tuisspan het ook goed gelyk op die aanval, maar kon dit nie in punte omskakel nie. Hanteerfoute op kritieke oomblikke het ook belowende aanvalle in die wiele gery. Hamish Watson het die enigste drie in die eerste helfte gedruk en die Wallabies moes tevrede wees met net ŉ strafskop om die rustydtelling 7-3 in die tuisspan se guns te maak. Rob Leota het die Wallabies laat voorloop met ŉ drie in die 45ste minuut. Plaasvervanger haker Ewan Ashman het in sy eerste wedstryd vir die Skotte gaan druk in die tweede helfte. James O’Connor se strafskop het die besoekers weer met 13-12 laat voorloop, maar die tuisskare het die Skotte aangevuur. Losskakel Finn Russell het ŉ strafskop oorgeklits en die skare het gebrul van plesier met nog twaalf minute oor. Dit was alles behalwe aanskoulike rugby en die Bokke sal in die beeldmateriaal die Skotte se tekortkominge gaan probeer identifiseer. Hulle kan weer voorlangs, soos teen Wallis, ŉ fel stryd verwag. Die Wallabies moet nou vinnig hulle wonde lek en die nederlaag agter hulle sit. Volgende Saterdag speel hulle teen Engeland op Twickenham. Puntemakers: Skotland 15 (7) Drieë: Hamish Watson, Ewan Ashman Doelskoppe: Finn Russell Strafskop: Fin Russell Australië 13 (3) Drie: Rob Leota Doelskop: James O’Connor Strafskoppe: James O’Connor (2)